Sperdatum vir pandemie-eise kruip nader | Netwerk24
Deur William Horne 12 Augustus 2020 17:37
Santam se hoofkantoor in Bellville, Kaapstad Foto: Estate Living
Dié sperdatum kompliseer sake vir ondernemings wat versekeraars se siening oor die staat van inperking in die hof wil betwis aangesien dit bepaal dat enige geskil binne ses maande van die aanvang van die sake-onderbreking afgehandel moet word, anders verval die dekking in elk geval.
'n Hofsaak tussen die hotelgroep Ma-Afrika en Santam skop op 1 September af oor die weiering om vir sake-onderbrekings weens die staat van inperking uit te betaal.
Insurance Claims Africa (ICA), 'n spesialisfirma wat versekeringseise hanteer en meer as 600 ondernemings in die toerisme-en-gasvryheidsektor verteenwoordig, staan Ma-Afrika by.
Derduisende ondernemings in die toerismebedryf wat steeds nie normaalweg sake mag doen nie, is binne weke nadat die staat van inperking aangekondig is deur hul versekeraars ingelig dat die pandemie-klousule in hul sake-onderbrekingsdekking nie van toepassing is nie.
Die versekeraars voer aan dat die pandemie as sulks nie tot die sake-onderbreking gelei het nie, maar wel die staat van inperking.
ICA het aan Netwerk24 gesê Santam doen moeite om te verseker dat die hofsaak wat hieroor spraak moet lewer, bespoedig word.
Maar selfs dit is dalk nie genoeg nie.
Die FSCA het verlede maand aanbeveel dat versekeraars afstand doen van die sperdatum, maar sedertdien het herversekeraars hul stemme dik gemaak en na húl streng kontrakte met die versekeraars verwys.
Teen die tyd dat die eerste saak tussen Ma-Afrika en Santam aangehoor word, sal ses maande reeds bykans verstreke wees.
Die FSCA is bekommerd oor hoe lank die regstryd kan duur en die implikasies daarvan vir ondernemings.
Hy raai ondernemings dus aan om individueel navraag by hul versekeraars te doen ten einde vas te stel wat gedoen kan word.
Die ICA is vasbeslote dat met die hofsaak voortgegaan moet word om 'n presedent te skep wat hopelik ander versekeraars sal dwing om uit te betaal.
Ryan Woolley, uitvoerende hoof van die ICA, is egter bekommerd oor die moontlikheid dat indien hulle wen, sal die versekeraars sal appelleer, wat die hofstryd verder sal uitrek.
Weens onlangse druk deur die FSCA het versekeraars wel die afgelope maand begin om 'n mate van verligting aan ondernemings te bied.
Hierdie "toemaar"-geld, soos die ICA daarna verwys, is egter net 'n "druppel aan die emmer" van die skade wat ondernemings wel gely het.
Meer oor: Ica | Santam | Old Mutual | Sake-Onderbreking | Toerisme | Gasvryheidsbedryf | Versekeraars | Pandemie-Eise